Antoaneta Stefanova

Antoaneta Stefanova (; g. 1979 m. balandžio 19 d. Sofijoje) – bulgarų šachmatininkė, dešimtoji istorijoje pasaulio moterų klasikinių šachmatų čempionė (2004–2006 m.). Pasaulio moterų greitųjų šachmatų čempionė (2012). Europos moterų šachmatų čempionė (2002). Vyrų didmeistrė nuo 2003 m.

Vaikystė 
Kai jai tebuvo ketveri metukai, tėvas Andonas Stefanovas pamokė kaip žaisti šachmatais. Mergaitė greitai tobulėjo ir būdama septynerių – laimėjo Sofijos moterų šachmatų čempionatą.

Ji ir toliau darė pažangą: 1989 m. Akvadiloje (Puerto Rikas) vykusiame pasaulio jaunių šachmatų čempionate, mergaičių iki 10 m. grupėje, iškovoja 1-ąją vietą (11 iš 11).

Jaunystė 

1992 m., būdama 13-kos, jau žaidė už Bulgarijos moterų rinktinę Manilos šachmatų olimpiadoje.
Tais pat metais Antonaeta Stefanova dalyvavo Rimavska Sobotoje vykusiame Europos jaunių šachmatų čempionate, kuriame, mergaičių iki 14 m. grupėje, užėmė 1-ąją vietą.

Komandinės šachmatų varžybos 

Antoaneta Stefanova nemažai žaidžia komandinėse varžybose: šachmatų olimpiadose, Europos moterų komandinėse, Europos moterų šachmatų klubų taurės šachmatų varžybose bei kitose.

Moterų šachmatų olimpiados 

Ji žaidė už Bulgarijos rinktinę vienuolikoje šachmatų olimpiadų: (1992–2014), išskyrus 2000). Per tą laikotarpį sužaidė 112 partijų ir surinko 72 taškus (+47, =50, -15), kas sudaro 64,3 % galimų taškų.
Antoanetos Stefanovos pasiekimai atskirose moterų šachmatų olimpiadose.

Vyrų šachmatų olimpiados 

Antoaneta Stefanova žaidė prie 2-os ats. lentos ir už Bulgarijos vyrų rinktinę Stambulo šachmatų olimpiadoje (2000), kur surinko 3 taškus iš 7 galimų (+2, =2, -3).

Europos moterų komandinis šachmatų čempionatas 

Ji žaidė už Bulgarijos moterų rinktinę aštuoniuose Europos moterų komandiniuose šachmatų čempionatuose: (1999–2013). Per tą laikotarpį sužaidė 61 partiją ir surinko 35½ taško (+21, =29, -11), kas sudaro 58,2 % galimų taškų.
Antoanetos Stefanovos pasiekimai atskirose Europos moterų komandiniuose šachmatų čempionatuose.

Europos moterų šachmatų klubų taurės varžybos 

Iki 2016 m. sužaidė 65 partijas ir surinko 43½ taško (+30, =27, -8), kas sudaro 65% galimų taškų. Laimėjo 12 medalių: už individualų pasirodymą - keturis aukso, vieną sidabro ir vieną bronzos, o už komandos užimtą vietą - du aukso, tris sidabro ir vieną bronzos.

A. Stefanovos rezultatai atskiruose Europos moterų šachmatų klubų taurės varžybose.

Pasaulio moterų šachmatų čempionatai

Pirmasis bandymas 

Antoaneta Stefanova pasaulio moterų šachmatų čempionatuose pradėjo dalyvauti 1995 m. Kišiniovo moterų tarpzoniniame šachmatų turnyre. Pirmas bandymas šešiolikmetei bulgarei nebuvo sėkmingas: tarp 52 dalyvių, surinkusi 6,5 taško iš 13 galimų, ji liko 28-a ir į kandidačių mačus nepateko.

Antrasis bandymas 

FIDE pakeitus moterų pasaulio šachmatų čempionato tvarką ir įvedus trumpuosius atkrentamuosius mačus, Antoaneta Stefanova dalyvavo 2001 m. Maskvoje surengtame moterų pasaulio šachmatų čempionate, tačiau nesėkmingai: pralaimėjusi antrajame rate 0 : 2, Nyderlandus atstovaujančiai Peng Džaogin, iš tolesnių varžybų iškrito.

Pasaulio moterų šachmatų čempionė 

Trečias bandymas buvo sėkmingas. 2004 m. Elistoje surengtame pasaulio moterų trumpųjų atkrentamųjų mačų čempionato pusfinalyje, įveikusi M. Čiburdanidzę 1½ : ½, pateko į finalą, kur susitiko su Jekaterina Kovalevskaja iš Rusijos. Keturių partijų mačas baigėsi 2½ : ½ Antoanetos Stefanovos naudai ir ji tapo 10-ąja pasaulio moterų šachmatų čempione.

Titulo praradimas 

Tačiau sekančiame 2006 m. pasaulio moterų šachmatų čempionate Jekaterinburge, jau antrajame rate, pagrindiniam dviejų partijų mačui pasibaigus lygiosiomis, po papildomų dviejų partijų, Antoaneta Stefanova pralaimėjo lenkei Ivetai Radzievič 1 : 3 ir neteko pasaulio čempionės titulo.

Tolesnės kovos dėl čempionės titulo 

Netekusi titulo, bando jį atsikovoti, dalyvaudama pasaulio čempionato varžybose. A. Stefanova žaidė 2008 m. Nalčike, surengtame pasaulio moterų šachmatų čempionate, kur pasiekė aštuntfinalį, bet ten pralaimėjo švedei Pia Kramling ½ : 1½.

FIDE dar kartą, pakeitus čempionato tvarką, Antoaneta Stefanova dalyvavo 2010–2011 m. moterų Didžiojo prizo varžybose, tačiau bendroje įskaitoje užėmė tik 9 vietą.

2010 m. Antakijoje (Turkija) vėl nesėkmė: žaisdama pasaulio moterų atkrentamųjų mačų čempionate, antrajame rate, po papildomų partijų, pralaimėjo kinei Huang Čian 1 : 3.

2011–2012 m. vėl žaidė moterų Didžiojo prizo varžybose, tačiau bendroje įskaitoje liko 14-a.

Sėkmingiausias Antoanetos Stefanovos bandymas susigražinti pasaulio čempionės titulą buvo 2012 m., kai ji, pagal reitingą, pateko į atkrentamųjų  mačų pasaulio moterų čempionatą Chanty Mansijske.
Čia, antrajame rate, teko susitikti su buvusia pasaulio čempione Džu Čen, bet ji nesutriko ir įveikė ją 1½ : ½. Ji ir toliau žaidė sėkmingai bei pateko į finalą, kuriame pagrindinį keturių partijų mačą su Ana Ušenina, baigė lygiosiomis ir tik po papildomų partijų pralaimėjo jai 2½ :3½.

Nesisekė ir 2015 m. pasaulio čempionate Sočyje, į kurį  pateko pagal  reitingo sąrašą. Pasiekusi  trečią čempionato ratą, ji ½ : 1½ pralaimėjo Marijai Muzičiuk iš Ukrainos  ir iš čempionato teko trauktis.

Greitieji šachmatai 
Antoaneta Stefanova sėkmingai gali žaisti ir greituosius šachmatus. Antai, 2012 m. gegužės 30–birželio 3 d. ji laimėjo Batumyje vykusį pasaulio moterų greitųjų (po 25 min.+10 sek.) šachmatų čempionatą (8,5 iš 11).

Europos moterų šachmatų čempionatai 

Antoaneta Stefanova sėkmingai žaidžia Europos moterų šachmatų čempionatuose ir yra iškovojusi visų spalvų medalių:
2002 m. Varnoje vykusiame čempionate - aukso (+7, =4, -0). 
2004 Dresdene - bronzos, 2007 m. Dresdene ir 2011 m. Tbilisyje - sidabro medalius.

Įvairios varžybos 

2002 m. Haidarabade Antoaneta Stefanova sėkmingai žaidė pasaulio šachmatų taurės moterų varžybose, kur pasiekusi finalą, pralaimėjo kinei Siu Juhua ir užėmė 2-ąją vietą.

2008 m. ji laimėjo tarptautinį Krasnoturinsko „Šiaurės Uralo taurės“ turnyrą, kur be jos dar žaidė trys didmeistrės, tame tarpe buvusi pasaulio čempionė kinė Siu Juhua, trys tarptautinės meistrės ir viena moterų didmeistrė.

Šaltiniai

Nuorodos 
 Interviu su Antoaneta Stefanova
 Antoanetos partijos ir biografija (en)
  Moterų pasaulio čempionės

Šachmatų didmeistriai
Bulgarijos sportininkai